CELEX: E2007C0029
Language: ro
Date: 2007-02-19 00:00:00
Title: Decizia Autorității de supraveghere a AELS nr. 29/07/COL din 19 februarie 2007 privind aprobarea planului de vaccinare preventivă a păsărilor din grădinile zoologice împotriva gripei aviare cu patogenitate ridicată prezentat de Norvegia

24.5.2007   
            
            
               RO
            
            
               Jurnalul Oficial al Uniunii Europene
            
            
               L 132/40
            
         
      DECIZIA AUTORITĂȚII DE SUPRAVEGHERE A AELS
   
      NR. 29/07/COL
   din 19 februarie 2007
   privind aprobarea planului de vaccinare preventivă a păsărilor din grădinile zoologice împotriva gripei aviare cu patogenitate ridicată prezentat de Norvegia
   AUTORITATEA DE SUPRAVEGHERE A AELS,
   AVÂND ÎN VEDERE Acordul privind Spațiul Economic European, în special articolul 109 alineatul (1) și Protocolul 1,
   AVÂND ÎN VEDERE Acordul dintre statele AELS privind instituirea unei Autorități de supraveghere și a unei Curți de Justiție, în special articolul 5 alineatul (2) litera (d) și Protocolul 1,
   AVÂND ÎN VEDERE actul menționat la punctul 3.1.5a din capitolul I al anexei I la Acordul SEE, Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (1), astfel cum a fost adaptată la Acordul SEE prin Protocolul 1, în special articolele 56 alineatul (2) și 57 alineatul (2),
   AVÂND ÎN VEDERE actul aplicabil Norvegiei în conformitate cu procedurile menționate în articolul 3 litera (b) din partea introductivă din capitolul I al anexei I la Acordul SEE, Decizia 2006/474/CE a Comisiei din 6 iulie 2006 referitoare la măsuri de prevenire a răspândirii influenței aviare cauzate de subtipul H5N1 al virusului influenței A cu patogenitate ridicată la păsările din grădinile zoologice și organismele, institutele sau centrele oficial desemnate din statele membre și de abrogare a Deciziei 2005/744/CE (2),
   AVÂND ÎN VEDERE Decizia Autorității de supraveghere a AELS nr. 22/07/COL din 14 februarie 2007, prin care membrul competent al Colegiului este însărcinat cu adoptarea deciziei în cazul în care proiectul de decizie este în conformitate cu opinia Comitetului veterinar al AELS (CVA),
   ÎNTRUCÂT gripa aviară este o boală virală infecțioasă la păsări și păsări de curte, cauzând mortalitate și perturbări care pot atinge rapid proporții epizootice care pot prezenta o amenințare gravă pentru sănătatea animală și publică și care pot diminua semnificativ rentabilitatea aviculturii,
   ÎNTRUCÂT, din cauza captivității, păsările din grădinile zoologice și organismele, institutele sau centrele desemnate oficial nu pot, în mod normal, să vină în contact cu păsările de curte sau alte păsări în captivitate și, în consecință, nu implică niciun risc de contaminare pentru păsările de curte sau alte păsări în captivitate și având în vedere valoarea păsărilor din grădinile zoologice, vaccinarea preventivă a unor astfel de păsări poate reprezenta o măsură preventivă suplimentară corespunzătoare,
   ÎNTRUCÂT Directiva 2005/94/CE stabilește normele privind introducerea vaccinării preventive împotriva gripei aviare, inter alia, a păsărilor în captivitate, precum păsările din grădinile zoologice și solicită statelor AELS membre ale SEE să transmită spre aprobare Autorității de supraveghere a AELS planurile pentru vaccinarea preventivă a păsărilor de curte sau a altor păsări aflate în captivitate,
   ÎNTRUCÂT Decizia 2006/474/CE prevede anumite cerințe referitoare la măsurile de biosecuritate pentru prevenirea gripei aviare cu patogenitate ridicată cauzată de subtipul H5N1 al virusului gripei aviare A la păsările din grădinile zoologice și organismele, institutele și centrele desemnate oficial în statele AELS membre ale SEE pentru protejarea faunei sălbatice și conservarea biodiversității,
   ÎNTRUCÂT Decizia 2006/474/CE prevede, de asemenea, norme referitoare la vaccinarea preventivă a păsărilor din grădinile zoologice și organismele, institutele și centrele desemnate oficial pe care statele AELS membre ale SEE trebuie să le respecte în cazul în care consideră necesară vaccinarea unor astfel de păsări, precum și transmiterea de către statele AELS membre ale SEE către Autoritatea de supraveghere a AELS a planurilor privind vaccinarea păsărilor aflate în grădini zoologice,
   ÎNTRUCÂT Autoritatea de supraveghere a AELS, în strânsă colaborare cu Comisia Europeană, a examinat planurile de vaccinare preventivă împotriva gripei aviare transmise de Norvegia în conformitate cu Directiva 2005/94/CE și Decizia 2006/474/CE și prin urmare, trebuie aprobate,
   ÎNTRUCÂT măsurile prevăzute în prezenta decizie sunt conforme cu opinia Comitetului veterinar al AELS de pe lângă Autoritatea de supraveghere a AELS,
   ADOPTĂ PREZENTA DECIZIE:
   
               1.
            
            
               Planul pentru vaccinarea preventivă a păsărilor din grădinile zoologice împotriva gripei aviare cu patogenitate ridicată transmis de către Norvegia la 15 mai 2006 în conformitate cu articolul 56 alineatul (2) din Directiva 2005/94/CE și articolul 4 din Decizia 2006/474/CE se aprobă prin prezenta.
            
         
               2.
            
            
               În conformitate cu articolul 109 alineatul (2) din Acordul SEE, Autoritatea de supraveghere a AELS transmite Comisiei Europene planul pentru vaccinarea preventivă înaintat de Norvegia și orice modificări eventuale.
            
         
               3.
            
            
               Prezenta decizie intră în vigoare la 19 februarie 2007.
            
         
               4.
            
            
               Versiunea în limba engleză a prezentei decizii este cea autentică.
            
         
      Adoptată la Bruxelles, 19 februarie 2007.
      
         
            Pentru Autoritatea de supraveghere a AELS
         
         Bjørn T. GRYDELAND
         
         
            Președinte
         
         Niels FENGER
         
         
            Director
         
      
   
   
      (1)  JO L 10, 14.1.2006, p. 16.
   
      (2)  JO L 187, 8.7.2006, p. 37.